
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
	oddelenie komunikácie a prevencie	
Jilemnického 1, 911 42 Trenčín
KRPZ-TN-OKAP-2025/001052-002                                                            Trenčín 08.08.2025

POZOR NA PODVODNÍKOV!!!
V poslednom období evidujeme viaceré prípady podvodných konaní, ktorých cieľom je vylákať od seniorov finančné prostriedky. Páchatelia využívajú dôverčivosť a dobré srdce starších ľudí.
1. Podvod s „preplatkom na dôchodku“ a falošným policajtom
Podvodníci telefonicky kontaktujú seniorov a oznámia im, že majú „preplatok na dôchodku“. Následne seniorov kontaktuje iná osoba, ktorá sa vydáva za policajta a tvrdí, že preplatok je súčasťou vyšetrovania alebo že je potrebné peniaze dočasne odovzdať na ochranu a pritom zisťuje, aké úspory majú seniori doma.
⚠ Upozornenie:
· Skutočný policajt nikdy nežiada od občana peniaze za účelom „ochrany“.
· Preplatky sa vyplácajú oficiálnou cestou – prevodom alebo poštovou poukážkou.
· Policajt sa preukazuje služobným preukazom na nahliadnutie a je vždy overiteľný na bezplatnej linke 158.
2. Podvod cez aplikáciu WhatsApp – zneužité číslo známej osoby
Podvodníci využívajú moderné technológie. V aplikácii WhatsApp sa Vám môže zobraziť správa od známeho alebo rodinného príslušníka – s jeho fotografiou a menom. V skutočnosti ide o falošný účet, ktorý len zneužil jeho telefónne číslo a meno z Vášho zoznamu kontaktov. Takáto správa väčšinou obsahuje prosbu o okamžité zaslanie peňazí (napr. údajná núdzová situácia, nečakaná oprava auta, kúpa letenky). V skutočnosti Váš známy o ničom nevie a jeho identita bola zneužitá.
⚠ Upozornenie:
· Nikdy neposielajte peniaze na základe správy v aplikácii, bez osobného overenia.
· Zavolajte priamo tej osobe na jej známe číslo a overte si pravdivosť informácie.
· Podvodníci sa snažia vytvoriť časový nátlak – nereagujte unáhlene.
[bookmark: _GoBack]Podvodníci sa neustále prispôsobujú a hľadajú nové spôsoby ako vylákať Vaše úspory. Najlepšou ochranou je ostražitosť, overovanie a okamžité nahlásenie podozrivého správania polícii. Overujte si každú neobvyklú požiadavku na čísle 158 – linka je k dispozícii 24 hodín denne, 7 dní v týždni.

